Farmaseutar eru serfrøðingar innan heilivág. Farmaseutútbúgvingin tekur 5 ár, 3 ára bachelor og 2 ára kandidatútbúgving (Master of Science in Pharmacy). Í Danmark verður farmaseut-útbúgvingin tikin á“ School of Pharmaceutical Science” á universitetinum í Keypmannahavn ella á Syddansk Universitet í Odense. Við síni servitan um heilivág, tryggjar farmaseuturin eina skynsama og optimala nýtslu av heilivági úti á sjúkrahúsunum. Høvuðsevnið í farmaseutútbúgvingini er heilivágur. Hóast tað er útbúgvingin breið, tí hon inniheldur heilsuvísind, náttúruvísind og samfelagsvísind. Samskipan av evnafrøðiligum og lívfrøðiligum fakum saman við teimum farmaseutisku og samfelagsrelateraðu fakunum gera, at farmaseutar verða serfrøðingar í gransking, menning, framleiðslu, góðskutrygging og nýtslu av og vegleiðing um heilivág. Av farmaseutlesnaðinum er ½ ár starvsvenjing. Tískil eru farmaseutnæmingar eisini at síggja á apotekunum í Føroyum tó bert á Tjaldurs Apoteki. Defektrisa er ein, sum hevur lokið eina 3-ára útbúgving. Lærutíðin var á apoteki ella sjúkrahúsapoteki, og sum endaði við lærubrævi. Útbúgvingin er ikki til longur, tí í 1972 broyttist útbúgvingin til apoteksassistent, og sum síðan broytti navn til farmakonom. Defektrisur gjørdu ymiskt á apotekinum, so sum arbeiddu í áfylling av apoteksframleiddum vørum, logistikki, bókhaldi v. m. Nakrar defektrisur eru í Føroyum og Danmark. Arbeiðsuppgávurnar eru tær somu sum hjá farmakonomum. Ídnaðarlaborantar Íðnaðarlaborantar arbeiða eisini í Apoteksverkinum. Laborant útbúgvingin er ein styttri framhaldslestur. Útbúgvingin tekur 2 ½ ár, har 1½ ár er á skúla og síðani 1 ár í starvsvenjing. Á Framleiðsluapotekinum arbeiða ídnaðarlaborantarnir við framleiðslu av m. a. heilivági. Ídnaðarlaborantar eru eisini á Góðskudeildini, har eftirlit við framleiðsluni verður gjørt. Arbeiðið í framleiðsluni umfatar framleiðslu/blandingar av heilivági eftir uppskrift, bæði tablettir, galenika (t. d. krem og miksturar), sterilan heilivág, magistrellan heilivág og umfyllingar (sí Framleiðslan).